Hududlarni ijtimoiy-iqtisodiy rivojlantirishni reyting baholash tizimi ustidan o‘rnatilgan parlament nazorati natijalari to‘g‘risida

O‘zbekiston Respublikasi Oliy Majlisi Qonunchilik palatasi Kengashining va O‘zbekiston Respublikasi Oliy Majlisi Senati Kengashining 2020-yil 30-oktabrda qabul qilingan “Hududlarni ijtimoiy-iqtisodiy rivojlantirishni reyting baholash tizimi ustidan parlament nazoratini tashkil etish to‘g‘risida”gi 528-IV/QQ-145-IV-sonli Qo‘shma qaroriga asosan hududlarni ijtimoiy-iqtisodiy jihatdan barqaror va jadal rivojlantirish darajasini oshirish, tadbirkorlikni qo‘llab-quvvatlash borasida ijro hokimiyati tomonidan amalga oshirilayotgan ishlar ustidan tizimli parlament nazorati joriy etildi.
 Qo‘shma qarorning ijrosini ta’minlash maqsadida hududlardagi ijtimoiy-iqtisodiy holatni tahlil qilib borish hamda rivojlanish ko‘rsatkichlari borasida ortda qolayotgan tuman va shaharlar bo‘yicha o‘z vaqtida tegishli chora-tadbirlar ko‘rishga doir ishlar monitoringi hamda xalq deputatlari mahalliy Kengashlarida tuman (shahar) hokimlarining hisobotlarini eshitish ishlari palatalar tomonidan tasdiqlangan tartibga binoan amalga oshirib borilgan.
 Qaror talablariga ko‘ra vazirlik va idoralar tomonidan tezkor statistik ko‘rsatkichlar hamda Davlat statistika qo‘mitasi tomonidan aholi o‘rtasida va Savdo-sanoat palatasi tomonidan tadbirkorlar o‘rtasida 2020-yil yakunlari bo‘yicha o‘tkazilgan so‘rovnomalar natijalari hududlarni reyting baholash axborot tizimiga kiritilib, mavjud 206 ta tuman va shaharning 204 tasi bo‘yicha reyting ballari aniqlangan.
 Ko‘rilgan choralar natijasida 2019-yil yakunida reyting ko‘rsatkichi qoniqarsiz darajada bo‘lgan 33 ta tuman (shahar)ning 3 tasi o‘z hududlarida eng yuqori ko‘rsatkichlarga erishgan bo‘lsa, 24 ta tuman (shahar)ning ko‘rsatkichlari sezilarli darajada yaxshilangan va 6 ta tumanning ko‘rsatkichlari hududning o‘rtacha ko‘rsatkichidan pastligicha qolgan.
 Shuningdek, 28 ta tuman (shahar)ning 2020-yilgi ko‘rsatkichlari ham o‘tkazilgan so‘rovnomalar asosida baholanganda past darajaga tushganligi aniqlangan.
 Reyting natijalariga ko‘ra “yaxshi” baholangan tuman (shahar) mansabdor shaxslari rag‘batlantirilib, 2019-yilda faoliyati “qoniqarsiz” deb topilgan, ya’ni tuman va shaharlarni ijtimoiy-iqtisodiy rivojlantirishning reyting baholash ko‘rsatkichlari pasayishiga, belgilangan chora-tadbirlar ijrosini ta’minlashda mas’uliyatsizlikka yo‘l qo‘ygan 33 ta tuman (shahar) hokimlari, ularning 197 nafar o‘rinbosari hamda sektor rahbarlariga intizomiy choralar ko‘rilgan.
 Hududlarni ijtimoiy-iqtisodiy rivojlantirishni reyting baholash natijalari bo‘yicha “qoniqarsiz” deb topilgan hududlarda foydalanilmayotgan zaxiralarni aniqlash, ushbu hududlarni rivojlantirishga turtki beradigan yo‘nalishlar bo‘yicha tizimli muammolarni hal etish yuzasidan O‘zbekiston Respublikasi Bosh vaziri huzurida muhokamalar o‘tkazilgan. 
 Shuningdek, faoliyati “qoniqarsiz” deb topilgan 33 ta tumanni ijtimoiy-iqtisodiy rivojlantirish borasida “Hal etilishi lozim bo‘lgan muammolarning manzilli ro‘yxati” O‘zbekiston Respublikasi Iqtisodiy taraqqiyot va kambag‘allikni qisqartirish vazirligi tomonidan mutasaddi vazirliklar, idoralar hamda mahalliy ijro etuvchi hokimiyat organlari bilan birgalikda ishlab chiqilgan. 
 Shu bilan birga, “Rivojlanish ko‘rsatkichlari ortda qolayotgan tuman va shaharlar bo‘yicha belgilangan chora-tadbirlar ijrosini doimiy monitoring qilish tartibi”da belgilangan ayrim vazifalarni muddatida bajarmaslik yoki qisman bajarish holatlariga yo‘l qo‘yilgan.
 Xususan, tartibning 14-bandida belgilangan vazifalarning Qoraqalpog‘iston Respublikasi, Sirdaryo va Jizzax viloyatlari hamda Toshkent shahar muvofiqlashtiruvchi guruhlaridan tashqari boshqa barcha guruhlar tomonidan ijrosining ta’minlanishi talab darajasida yo‘lga qo‘yilmagan.
 Qayd etish lozimki, hududlardagi ijtimoiy-iqtisodiy holatni doimiy tahlil qilib borish hamda rivojlanish ko‘rsatkichlarida ortda qolayotgan tuman va shaharlar bo‘yicha mavjud chora-tadbirlar ijrosi yuzasidan tizimli monitoringni amalga oshirish maqsadga muvofiq.
 Rivojlanish ko‘rsatkichlari ortda qolayotgan tuman va shaharlarda mavjud resurslardan to‘laqonli foydalanish, kichik biznes va xususiy tadbirkorlikni rivojlantirish borasida amalga oshirilayotgan ishlar bo‘yicha parlament nazoratini kuchaytirish orqali hududlardagi muammolarni hal qilishga ko‘maklashish talab etiladi. 
 Yuqoridagilardan kelib chiqib, O‘zbekiston Respublikasi Oliy Majlisi Qonunchilik palatasining Kengashi va O‘zbekiston Respublikasi Oliy Majlisi Senatining Kengashi qaror qiladilar:
 1. Hududlarning 2020-yilgi ijtimoiy-iqtisodiy rivojlantirish ko‘rsatkichlariga asoslangan reyting baholash natijalari bo‘yicha O‘zbekiston Respublikasi Vazirlar Mahkamasi tomonidan kiritilgan axborot ma’lumot uchun qabul qilinsin.
 2. O‘zbekiston Respublikasi Vazirlar Mahkamasiga hududlarning 2020-yilgi ijtimoiy-iqtisodiy rivojlantirish ko‘rsatkichlariga asoslangan reyting baholash natijalariga doir (tezkor) axborotni O‘zbekiston Respublikasi Oliy Majlisi Qonunchilik palatasi va O‘zbekiston Respublikasi Oliy Majlisi Senatiga O‘zbekiston Respublikasi Prezidentining 2020-yil 1-maydagi PQ-4702-sonli qarorida belgilangan muddatda taqdim etmaganligi ko‘rsatib o‘tilsin.
 3. O‘zbekiston Respublikasi Oliy Majlisi Qonunchilik palatasining deputatlari va hududlarga biriktirilgan O‘zbekiston Respublikasi Oliy Majlisi Senatining a’zolariga, ijtimoiy-iqtisodiy rivojlantirishning reyting baholash ko‘rsatkichlari bo‘yicha salbiy natijalar kuzatilayotgan 28 ta tuman (shahar)da quyidagi ishlarni tashkil etish va amalga oshirish tavsiya etilsin:
 xalq deputatlari tuman va shahar Kengashlarining sessiyalarida reyting baholash ko‘rsatkichlari natijalari bo‘yicha hududni ijtimoiy-iqtisodiy rivojlantirishga oid dasturlari ijrosi hamda tuman va shahar hokimlarining hisobotlari muhokamasida ishtirok etish;
 hududlarni ijtimoiy-iqtisodiy rivojlantirish darajasini oshirish, tadbirkorlikni qo‘llab-quvvatlash, tuman (shahar)larni rivojlantirishning maqsadli ko‘rsatkichlariga erishish bo‘yicha belgilangan amaliy chora-tadbirlar ijrosini ta’minlash borasida mahalliy davlat hokimiyati organlari tomonidan amalga oshirilayotgan ishlarni mahalliy Kengash deputatlari bilan birgalikda monitoring qilish;
 ijtimoiy-iqtisodiy rivojlanishida ortda qolayotgan hamda reyting ko‘rsatkichlari past bo‘lgan hududlarda mavjud resurslardan to‘laqonli foydalanish, kichik biznes va xususiy tadbirkorlikni rivojlantirish, respublika darajasida hal etiladigan masalalarga oid taklif hamda tavsiyalar umumlashtirilgan holdagi xulosalarni O‘zbekiston Respublikasi Oliy Majlisi Qonunchilik palatasining va O‘zbekiston Respublikasi Oliy Majlisi Senatining tegishli qo‘mitalariga kiritib borish. 
 4. O‘zbekiston Respublikasi Oliy Majlisi Qonunchilik palatasining va O‘zbekiston Respublikasi Oliy Majlisi Senatining Budjet va iqtisodiy islohotlar masalalari qo‘mitalari:
 O‘zbekiston Respublikasi Hisob palatasi tomonidan amalga oshirilayotgan hududlar reyting ko‘rsatkichlarini shakllantirish monitoringi asosida tegishli vazirliklar va idoralar ishtirokida reyting baholash ko‘rsatkichlari past bo‘lgan tuman va shaharlarda amalga oshirilayotgan ishlar natijalarini qo‘mitalar majlislarida muhokama qilib borsin;
 hududlarning ijtimoiy-iqtisodiy rivojlanishi darajasini baholashning reyting ko‘rsatkichlari natijalarini yaxshilashga erishish bo‘yicha joylarda amalga oshirilayotgan ishlar yuzasidan xulosalar, taklif va tavsiyalarni o‘rganib, O‘zbekiston Respublikasi Oliy Majlisi Qonunchilik palatasi Kengashining va O‘zbekiston Respublikasi Oliy Majlisi Senati Kengashining qo‘shma majlisida ko‘rib chiqish uchun 2021-yilning 1-iyuliga qadar kiritsin.
 5. Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar, tuman (shahar)lar Kengashlariga hududlarni ijtimoiy-iqtisodiy rivojlantirishni reyting baholash natijalarini hamda bu borada aniqlangan muammolarni bartaraf etish bo‘yicha amalga oshirilayotgan ishlarni sessiyalarda ta’sirchan va tanqidiy muhokama qilib borish tavsiya etilsin.
 6. O‘zbekiston Milliy teleradiokompaniyasi (A. Xadjayev)ga, Axborot va ommaviy kommunikatsiyalar agentligi (A. Xodjayev)ga xalq deputatlari mahalliy Kengashlarining hududlarni ijtimoiy-iqtisodiy rivojlantirish natijalari muhokamasiga bag‘ishlab o‘tkaziladigan sessiyalarini respublika va mahalliy ommaviy axborot vositalarida yoritish holatining talab darajasida emasligidan kelib chiqqan holda uni kuchaytirish tavsiya etilsin.
 7. Mazkur Qo‘shma qaror ijrosini nazorat qilish O‘zbekiston Respublikasi Oliy Majlisi Senati Raisining birinchi o‘rinbosari S. Safoyev hamda O‘zbekiston Respublikasi Oliy Majlisi Qonunchilik palatasi Spikerining o‘rinbosari A. Xaitov zimmasiga yuklansin.
 8. Ushbu Qo‘shma qaror qabul qilingan kundan e’tiboran kuchga kiradi.